b'\n_START_ARTICLE_\nIbrahim\n_START_PARAGRAPH_\nIbrahim (Abraham; arapski \xd8\xa5\xd8\xa8\xd8\xb1\xd8\xa7\xd9\x87\xd9\x8a\xd9\x85, \xca\xbeIbr\xc4\x81h\xc4\xabm) prorok je u islamu kojeg je Bog, Alah, posebno odabrao da bude praotac mnogima. Prema vjerovanjima muslimana, Ibrahim je ispunio sve Bo\xc5\xbeje zapovijedi. On je utjelovljenje savr\xc5\xa1ena muslimana te patrijarh Izraelaca i Arapa._NEWLINE_Upravo je Ibrahim, prema islamu, \xe2\x80\x9eo\xc4\x8distio\xe2\x80\x9c Arabiju i Kanaan od idola. Postao je praotac posljednjeg islamskog proroka, Muhameda.\n_START_SECTION_\nObitelj\n_START_PARAGRAPH_\nPrema nekim muslimanima, Ibrahimov je otac bio Azar (\xd8\xa7\xd8\xb2\xd8\xb1, \xc4\x80zar). On je vjerojatno ista osoba kao Terah. Drugi muslimani smatraju da je Azar bio stric Ibrahimov. Ibrahim je imao dvije \xc5\xbeene, Saru i Hagaru, koja je bila Sarina slu\xc5\xa1kinja. Ibrahimu je Sara rodila sina Ishaka, a Hagara Ismaila; obojica su bili proroci, kao i Ibrahimov ne\xc4\x87ak Lut._NEWLINE_Sam je Ibrahim bio potomak Nuha i predak Muhameda preko Abdul-Muttaliba.\n_START_SECTION_\nDjetinjstvo i potraga za Bogom\n_START_PARAGRAPH_\nIbrahim je ro\xc4\x91en u obitelji \xc5\xa1tovatelja idola u Uru u Mezopotamiji. Njegov je otac sam izra\xc4\x91ivao idole bogova. Ibrahim je oduvijek to smatrao \xc4\x8dudnim te se rugao ljudima koji su \xc5\xa1tovali kipove od kamena i drveta._NEWLINE_Jedne je no\xc4\x87i Ibrahim oti\xc5\xa1ao u planine, tra\xc5\xbee\xc4\x87i pravog boga. Vidio je meteor i Mjesec, pomisliv\xc5\xa1i da bi to mogli biti bogovi, ali zaklju\xc4\x8div\xc5\xa1i kako ipak nisu. Kad je Sunce iza\xc5\xa1lo, sinulo mu je da je to bog, ali je zaklju\xc4\x8dio kako ni to nije bo\xc5\xbeanstvo. Tada ga je Alah pozvao i zapo\xc4\x8deo je nov \xc5\xbeivot za Ibrahima.\n_START_SECTION_\nBorba protiv mnogobo\xc5\xa1tva\n_START_PARAGRAPH_\nIbrahimova je misija bila pozvati ljude na monoteizam, \xc5\xa1tovanje Alaha. Ibrahim je prvo poruku prenio ocu, kojeg je toliko volio, ali je Azar odbio poruku, zaprijetiv\xc5\xa1i sinu da \xc4\x87e ga kamenovati._NEWLINE_Ibrahim je onda propovijedao ostalim ljudima u gradu, ali su i oni odbili poruku. Do\xc5\xa1ao je na ideju da u\xc4\x91e u hram i uni\xc5\xa1ti idole. To je i u\xc4\x8dinio, a kad su mje\xc5\xa1tani to doznali, htjeli su spaliti Ibrahima. Kralj Nimrod je odobrio spaljivanje te su mnogi do\xc5\xa1li to gledati, ali kad je Ibrahim ba\xc4\x8den u vatru, ona mu nije uop\xc4\x87e na\xc5\xa1kodila, po Bo\xc5\xbejoj zapovijedi.\n_START_SECTION_\n\xc5\xbdrtva\n_START_PARAGRAPH_\nIbrahim je jednom sanjao neobi\xc4\x8dan san \xe2\x80\x93 Bog mu je rekao u njemu da ode \xc5\xbertvovati Ismaila. Ibrahim je to i htio u\xc4\x8diniti, ali se Bog javio i rekao da je druga \xc5\xbertva prihva\xc4\x87ena._NEWLINE_Ibrahim je ponovno izgradio \xc4\x86abu te je zato Meka znana kao \xe2\x80\x9egrad Ibrahimov\xe2\x80\x9c.\n_START_SECTION_\nIbrahimovi svitci\n_START_PARAGRAPH_\nKuran potvr\xc4\x91uje postojanje svetog teksta znanog kao \xe2\x80\x9eIbrahimovi svitci\xe2\x80\x9c. Oni navodno nisu pre\xc5\xbeivjeli do danas.'